Kamoliddin Behzod nomidagi davlat stipendiyasini ta’sis etish to‘g‘risida

O‘zbekiston Respublikasi Prezidentining “Tasviriy va amaliy san’at sohasi samaradorligini yanada oshirishga doir chora-tadbirlar to‘g‘risida” 2020-yil 21-apreldagi PQ-4688-son qarori ijrosini ta’minlash, shuningdek, oliy ta’lim muassasalarida tasviriy va amaliy san’at hamda dizayn yo‘nalishida ta’lim olayotgan iqtidorli va ijodkor talabalarni moddiy va ma’naviy qo‘llab-quvvatlash hamda munosib taqdirlash maqsadida Vazirlar Mahkamasi qaror qiladi: 
 1. Kamoliddin Behzod nomidagi davlat stipendiyasini tayinlash tartibi to‘g‘risidagi nizom 1-ilovaga muvofiq tasdiqlansin.
 2. O‘zbekiston Respublikasi Moliya vazirligi har yili mazkur qaror bilan tasdiqlangan Nizomga muvofiq iqtidorli yoshlarni taqdirlash va moddiy rag‘batlantirish uchun zarur mablag‘larni O‘zbekiston Respublikasi Davlat budjetidan ajratish choralarini ko‘rsin. 
 3. O‘zbekiston Milliy axborot agentligi, O‘zbekiston milliy teleradiokompaniyasi ommaviy axborot vositalarida oliy ta’lim muassasalarida tasviriy va amaliy san’at hamda dizayn yo‘nalishida ta’lim olayotgan iqtidorli va ijodkor talabalarning o‘z kasbiy va badiiy salohiyatini ro‘yobga chiqarishdagi yutuqlari keng yoritilishini ta’minlasin. 
 4. O‘zbekiston Respublikasi Hukumatining ayrim qarorlariga 2-ilovaga muvofiq o‘zgartirish va qo‘shimchalar kiritilsin. 
 5. Mazkur qarorning bajarilishini nazorat qilish O‘zbekiston Respublikasi Bosh vazirining ijtimoiy rivojlantirish masalalari bo‘yicha o‘rinbosari B.A. Musayev zimmasiga yuklansin.
 1. Kamoliddin Behzod nomidagi davlat stipendiyasi (keyingi o‘rinlarda — davlat stipendiyasi) respublika davlat oliy ta’lim muassasalarining dastgohli rangtasvir, rangtasvir (turlari bo‘yicha), grafika va miniatyura, haykaltaroshlik (turlari bo‘yicha), amaliy san’at (turlari bo‘yicha), dizayn (turlari bo‘yicha), san’atshunoslik va muzeyshunoslik (turlari bo‘yicha) yo‘nalishlarining oxirgi ikki kursida ta’lim olayotgan bakalavriat bosqichi talabalariga tayinlanadi.
 2. Davlat stipendiyasi davlat oliy ta’lim muassasalari talabalariga O‘zbekiston Badiiy akademiyasi (keyingi o‘rinlarda — Badiiy akademiya) tomonidan o‘tkaziladigan tanlov natijalariga asosan tayinlanadi.
 3. Davlat stipendiyasi kvotasi quyidagi ta’lim yo‘nalishlarining har biri bo‘yicha bittadan alohida-alohida taqsimlanadi:
 dastgohli rangtasvir;
 rangtasvir (turlari bo‘yicha);
 grafika va miniatyura;
 haykaltaroshlik (turlari bo‘yicha);
 amaliy san’at (turlari bo‘yicha);
 dizayn (turlari bo‘yicha);
 san’atshunoslik va muzeyshunoslik (turlari bo‘yicha).
 Ushbu ro‘yxatga Vazirlar Mahkamasi tomonidan har o‘quv yili boshida ta’lim yo‘nalishlaridagi ustuvorliklarni o‘zgartirish maqsadga muvofiqligidan kelib chiqqan holda Badiiy akademiya tavsiyasiga binoan o‘zgartirish va qo‘shimchalar kiritilishi mumkin.
 4. Davlat stipendiyasini tayinlash ushbu Nizomga ilovadagi sxema bo‘yicha amalga oshiriladi.
 5. Davlat stipendiyasini tayinlash quyidagi talablar bo‘yicha ushbu Nizomga 1-ilovaga muvofiq baholash mezonlariga asoslanadi:
 a) dastgohli rangtasvir, rangtasvir (turlari bo‘yicha), grafika va miniatyura, haykaltaroshlik (turlari bo‘yicha), amaliy san’at (turlari bo‘yicha), dizayn (turlari bo‘yicha) yo‘nalishlari bo‘yicha:
 oliy ta’lim muassasasidagi tahsil davrida viloyat, respublika va xalqaro miqyosdagi shaxsiy ko‘rgazmasini tashkil etganligi; 
 soha bo‘yicha xalqaro va respublika darajasidagi ko‘rgazma, biyennale, festival, simpozium, tanlov va boshqa nufuzli tadbirlardagi ishtiroki va natijalarga erishganligi;
 o‘quv jarayonida mutaxassislik fanlarini a’lo baholarga o‘zlashtirganligi;
 o‘zbek milliy san’atini targ‘ib qilishga qo‘shgan hissasi.
 b) san’atshunoslik va muzeyshunoslik (turlari bo‘yicha) yo‘nalishlari bo‘yicha:
 oliy ta’lim muassasasidagi tahsil davrida respublika va xalqaro miqyosdagi ilmiy jurnallarda yakka mualliflikda maqolalar chop etganligi; 
 soha bo‘yicha xalqaro va respublika darajasidagi ilmiy konferensiya, seminar, festival, simpozium, biyennale, tanlov va boshqa nufuzli tadbirlardagi ishtiroki va natijalarga erishganligi;
 o‘quv jarayonida mutaxassislik fanlarini a’lo baholarga o‘zlashtirganligi;
 o‘zbek milliy san’atini targ‘ib qilishga qo‘shgan hissasi.
 6. Davlat stipendiyasiga talabgorlar dastlabki ko‘rib chiqish uchun oliy ta’lim muassasalarining ilmiy kengashiga quyidagilarni taqdim qiladi:
 a) dastgohli rangtasvir, rangtasvir (turlari bo‘yicha), grafika va miniatyura, haykaltaroshlik (turlari bo‘yicha), amaliy san’at (turlari bo‘yicha), dizayn (turlari bo‘yicha) yo‘nalishlari bo‘yicha:
 viloyat, respublika va xalqaro miqyosdagi shaxsiy ko‘rgazmasini tashkil etganligini tasdiqlovchi ma’lumotnomalar, diplom nusxalari, shaxsiy ko‘rgazma haqidagi fotosuratlar; 
 soha bo‘yicha xalqaro va respublika darajasidagi ko‘rgazma, biyennale, festival, simpozium, tanlov va boshqa nufuzli tadbirlardagi ishtirokini tasdiqlovchi ma’lumotnomalar, sertifikatlar nusxalari va erishgan natijalarini ko‘rsatuvchi diplomlar nusxalari, tadbirlar fotolari; 
 turli festivallar, simpoziumlar, anjumanlar va boshqa tadbirlarda ishtirokini tasdiqlovchi diplomlar, sertifikatlar nusxalari, ma’lumotnomalar, tadbirlar fotolari;
 reyting daftarchasidan yoki talabalar bilimini nazorat qilish va reyting tizimidan yuklab olingan ko‘chirma; 
 dekanat, kafedraning tavsiyanomasi;
 ijodiy ishlar ro‘yxati va ularning bosma nusxalari;
 soha bo‘yicha kamida ikki nafar yetuk mutaxassisning fikrnomasi;
 o‘qish davrida erishgan boshqa yutuqlarni tasdiqlovchi hujjatlar ilova qilinadi;
 b) san’atshunoslik va muzeyshunoslik (turlari bo‘yicha) yo‘nalishlari bo‘yicha:
 respublika va xalqaro miqyosdagi ilmiy jurnallarda chop etilgan maqolalar nusxalari; 
 xalqaro va respublika darajasidagi ilmiy konferensiya, seminar, festival, simpozium, biyennale, tanlov va boshqa nufuzli tadbirlardagi ishtiroki va erishgan natijalarini tasdiqlovchi diplom, sertifikatlar nusxalari, ilmiy maqolalari nusxalari;
 turli festivallar, simpoziumlar, anjumanlar va boshqa tadbirlarda ishtirokini tasdiqlovchi diplomlar, sertifikatlar nusxalari, ma’lumotnomalar, tadbirlar fotolari;
 reyting daftarchasidan yoki talabalar bilimini nazorat qilish va reyting tizimidan yuklab olingan ko‘chirma; 
 dekanat, kafedraning tavsiyanomasi;
 ilmiy ishlar ro‘yxati;
 soha bo‘yicha kamida ikki nafar yetuk mutaxassisning fikrnomasi;
 ommaviy axborot vositalaridagi chiqishlari, sohaga doir ko‘rsatuvlardagi ishtirokini tasdiqlovchi ma’lumotnomalar, ko‘rsatuvlar nusxalari, ilmiy va ommabop jurnallar, gazetalarda chop etilgan ilmiy-ommabop, publitsistik maqolalari nusxalari;
 o‘qish davrida erishgan boshqa yutuqlarni tasdiqlovchi hujjatlar ilova qilinadi.
 Barcha hujjatlar yig‘majildga joylangan holda taqdim etiladi. Muqovada talabgor tahsil oladigan oliy ta’lim muassasasining nomi, talabgorning familiyasi, ismi va otasining ismi, fakulteti, kursi, guruhi ko‘rsatiladi.
 7. Davlat stipendiyasini tayinlash uchun nomzodlar ko‘rsatish talabgorlarning o‘quv va ijodiy (ilmiy) faoliyati mazkur Nizomga 2-ilovada keltirilgan baholash mezonlari orqali baholangan holda davlat oliy ta’lim muassasalari ilmiy kengashlari tomonidan amalga oshiriladi. 
 8. Ilmiy kengashlar qarori, nomzodlar hamda ularning erishgan yutuqlari haqidagi ma’lumotlar bir hafta muddatda oliy ta’lim muassasalarining veb-saytlarida hamda ijtimoiy tarmoqlardagi rasmiy sahifalarida e’lon qilinadi.
 Ilmiy kengashlarning qarorlari tizimida davlat oliy ta’lim muassasalari bo‘lgan vazirliklar va idoralarning Badiiy akademiyaga davlat stipendiyasini tayinlash to‘g‘risida tavsiyanomalarni jo‘natishi uchun asos bo‘ladi.
 Badiiy akademiyaga davlat stipendiyasini tayinlash to‘g‘risida tavsiyanomalar har yili 1-iyulgacha yetkaziladi.
 9. Badiiy akademiya davlat stipendiyasini tayinlash haqidagi tavsiyanomalarni yiliga bir marta ko‘rib chiqadi. Ko‘rib chiqish muddati — har yili 10 — 25-iyul. 
 10. Badiiy akademiya davlat stipendiyasiga talabgorlar orasidan munosibini tanlab olish maqsadida Badiiy akademiya raisining buyrug‘i bilan 9 — 15 nafar a’zodan iborat Ekspert guruhi tuziladi.
 Ekspert guruhi tarkibi Badiiy akademiyaning haqiqiy a’zolari, O‘zbekiston xalq rassomlari, xalq ustalari, Badiiy ijodkorlar uyushmasining a’zolari, soha bo‘yicha yetuk mutaxassislar va professor-o‘qituvchilar hamda Badiiy akademiya xodimlaridan shakllantiriladi.
 Nomzodlarni saralash jarayonlarida to‘laqonli shaffoflikni ta’minlash hamda kelgusida korrupsiya omillari kelib chiqishining oldini olish maqsadida dastlabki saralashda oliy ta’lim muassasalarining ilmiy kengashlari tarkibiga kirgan, shuningdek, nomzod bilan qarindoshlik, ustoz-shogirdlik aloqalari bo‘lgan mutaxassislarning Ekspert guruhi tarkibiga kiritilishiga yo‘l qo‘yilmaydi.
 11. Ekspert guruhining huquq va majburiyatlari quyidagilardan iborat:
 a) Ekspert guruhining huquqlari:
 zaruratga ko‘ra tegishli vazirliklar va idoralar hamda oliy ta’lim muassasalarining mutaxassislarini jalb etadi;
 vazirliklar va idoralar hamda oliy ta’lim muassasalaridan nomzodlar to‘g‘risida zarur axborotlarni oladi;
 o‘z vakolatlari doirasida mazkur Nizomga o‘zgartirish va qo‘shimchalar kiritish to‘g‘risida takliflar kiritadi;
 b) Ekspert guruhi a’zosi:
 Ekspert guruhi ishida qatnashish hamda nomzodlarning hujjatlarini har tomonlama adolatli, shaffof va xolisona ko‘rib chiqishga; 
 Ekspert guruhi tomonidan qarorlar qabul qilinishida ovoz berishda qatnashishga;
 ko‘rib chiqish uchun kiritilayotgan nomzodlar hujjatlari bo‘yicha ushbu Nizom talablari bo‘yicha tegishli xulosalarni o‘z vaqtida taqdim etishga;
 ushbu Nizom talablariga rioya qilishga majburdir.
 12. Ekspert guruhi talabgorlarning har biri bo‘yicha taqdim etilgan hujjatlarni o‘rganib chiqadi. 
 Ekspert guruhi yig‘ilishi uning a’zolarining kamida uchdan ikki qismi ishtirok etganda o‘tkazilgan hisoblanadi. Mazkur Nizomga ilovada keltirilgan baholash mezonlariga ko‘ra har bir yo‘nalish bo‘yicha eng yuqori ball to‘plagan talabgor davlat stipendiyasiga tavsiya etiladi. 
 Ekspert guruhining qarori Badiiy akademiya raisining buyrug‘i bilan tasdiqlangandan so‘ng kuchga kiradi.
 Ekspert guruhi yig‘ilishida tegishli vazirliklar va idoralarning vakillari kuzatuvchi sifatida taklif etilishi mumkin. 
 13. Badiiy akademiya raisining buyrug‘i davlat oliy ta’lim muassasalarining talabalariga davlat stipendiyasini tayinlash va to‘lash haqidagi buyruqlarni rasmiylashtirish uchun asos bo‘ladi.
 Davlat stipendiyasi 1-sentabrdan boshlab bir o‘quv yili muddatiga belgilangan miqdorga muvofiq tayinlanadi. Stipendiyalarni yangi muddatga qaytadan tayinlash ham aynan shu tartibda amalga oshiriladi. Bunda takroran ishtirok etayotgan nomzodning oldin taqdim etgan hujjatlari inobatga olinmaydi.
 14. Davlat stipendiyasiga sazovor bo‘lgan talabalarga Badiiy akademiya raisining buyrug‘i bilan tasdiqlangan “Kamoliddin Behzod nomidagi davlat stipendiyasining sohibi” guvohnomasi beriladi.
 Guvohnoma shakli O‘zbekiston Badiiy akademiyasi raisi tomonidan tasdiqlanadi.
 Guvohnoma talabalarga Badiiy akademiya tomonidan tantanali ravishda topshiriladi.
 15. Davlat stipendiyasiga sazovor bo‘lgan talabalar bakalavriat bosqichini tamomlaganidan so‘ng bir yil mobaynida tegishli mutaxassislik bo‘yicha magistraturaga kirish imtihonlarisiz, grant asosida qabul kvotasidan tashqari qabul qilinadi. 
 16. Davlat stipendiyasi sohiblari o‘qishni tamomlaganlaridan so‘ng bir yil mobaynida magistraturada o‘qishni davom ettirish uchun xorijga yuborilayotgan yoshlar guruhlari tarkibiga kiritilishida ustunlikka ega bo‘lish huquqini saqlab qoladilar.
 17. Talabalarni kundalik darslarni o‘zlashtirmaganlik, o‘quv intizomi va oliy ta’lim muassasalari ichki tartib-qoidalarini buzganlik uchun o‘quv yili mobaynida davlat stipendiyasidan mahrum qilish tizimida davlat oliy ta’lim muassasalari bo‘lgan vazirliklar va idoralarning taqdimnomalariga binoan Badiiy akademiya Ekspert guruhining qarori bilan amalga oshirilishi mumkin. 
 18. Davlat stipendiyasi uchun tanlov o‘tkazilishi davrida belgilangan tartibda norozilik (apellatsiya) arizalarini ko‘rib chiqish uchun Badiiy akademiyaning haqiqiy a’zolari, O‘zbekiston xalq rassomlari, xalq ustalari, Badiiy ijodkorlar uyushmasining a’zolari, soha bo‘yicha yetuk mutaxassislar va professor-o‘qituvchilardan kamida 7 kishidan iborat apellatsiya komissiyasi tashkil etiladi.
 Apellatsiya komissiyasi tarkibi Badiiy akademiya raisining buyrug‘i bilan tasdiqlanadi.
 Norozilik (apellatsiya) arizalari tanlov natijalari e’lon qilingan vaqtdan boshlab 24 soat ichida qabul qilinadi va apellatsiya komissiyasi tomonidan murojaat qilganlarning sonidan kelib chiqqan holda bir kundan uch kungacha bo‘lgan muddatda ko‘rib chiqiladi.
 Apellatsiya komissiyasi a’zolarning kamida uchdan ikki qismi ishtirok etganda vakolatli hisoblanadi. 
 Norozilik (apellatsiya) arizalarini ko‘rib chiqishda apellatsiya komissiyasi nomzodlarning barcha hujjatlarini mazkur Nizomga ilovada keltirilgan baholash mezonlari asosida har tomonlama o‘rganadi. 
 Nomzodlarning norozilik (apellatsiya) arizalarini ko‘rib chiqish natijasi bo‘yicha apellatsiya komissiyasi quyidagi qarorlardan birini qabul qiladi:
 qo‘yilgan ballarni o‘zgarishsiz qoldiradi;
 qo‘yilgan ballarni o‘zgartiradi.
 Nomzodlarning apellatsiya shikoyatini ko‘rishda uning ilgari olgan ballini pasaytirishga yo‘l qo‘yilmaydi.
 Apellatsiya komissiyasi tarkibiga Ekspert guruhi a’zolarining kiritilishi taqiqlanadi.
 Ekspert guruhi a’zosi apellatsiya jarayonida qatnashish va o‘z fikrini bildirish huquqiga ega.
 19. Ushbu Nizomni qo‘llashda yuzaga keladigan nizolar qonunchilik hujjatlarida belgilangan tartibda hal etiladi.
 20. Mazkur Nizom talablarining buzilishida aybdor bo‘lgan shaxslar qonunchilik hujjatlarida belgilangan tartibda javob beradilar.
 1. Vazirlar Mahkamasining 2008-yil 13-oktabrdagi 226-son qarori (O‘zbekiston Respublikasi QT, 2008-y., 10-son, 55-modda) bilan tasdiqlangan Davlat stipendiyalari va ularni tayinlash tartibi to‘g‘risidagi nizomning (3-ilova) 1-bandiga quyidagi mazmundagi xatboshi qo‘shilsin:
 “Ushbu Nizom Kamoliddin Behzod nomidagi davlat stipendiyasini tayinlash tartibiga nisbatan tatbiq etilmaydi”;
 2. Vazirlar Mahkamasining “Oliy ta’lim muassasalari talabalariga to‘lanadigan stipendiyalar miqdorlarini belgilash hamda stipendiyalar tayinlash va to‘lash tartibini takomillashtirish chora-tadbirlari to‘g‘risida” 2020-yil 31-yanvardagi 59-son qarorida (O‘zbekiston Respublikasi QT, 2020-y., 1-son, 21-modda):
 a) Oliy ta’lim muassasalari talabalariga stipendiyalar tayinlash va to‘lash tartibi to‘g‘risidagi nizomning (1-ilova) 10-bandiga quyidagi mazmundagi ikkinchi xatboshi qo‘shilsin: 
 “Ushbu Nizom Kamoliddin Behzod nomidagi davlat stipendiyasini oluvchi talabalarga stipendiyalar tayinlash tartibiga nisbatan tatbiq etilmaydi”;
 b) Oliy ta’lim muassasalari talabalari uchun stipendiyalarning belgilangan miqdorlarining (2-ilova) “Stipendiya nomi va qo‘shimcha to‘lovlar” ustuni 2-pozitsiyasi quyidagi tahrirda bayon qilinsin:
 “Beruniy, Ibn Sino, Navoiy, Ulug‘bek, Imom al-Buxoriy, Islom Karimov va Kamoliddin Behzod nomidagi davlat stipendiyalari”.